b"\n_START_ARTICLE_\nDakotaterritoriet\n_START_PARAGRAPH_\nDakota-territoriet var en benevnelse for det territoriet som USA administrerte i \xc3\xa5rene 1861 til 1889. Territoriet besto av de nordligste omr\xc3\xa5dene som ble ervervet av USA fra Fransk Louisiana ved Louisiana-kj\xc3\xb8pet i 1803, samt den s\xc3\xb8rligste delen av Rupert's Land, som ble kj\xc3\xb8pt i 1818. Navnet henviser til Dakota-grenen av Sioux-folkene som befolket omr\xc3\xa5det p\xc3\xa5 denne tiden. Det meste av Dakota-territoriet var tidligere en del av Minnesota og Nebraska territoriene._NEWLINE_Da Minnesota ble tatt opp som stat i 1858, falt det resterende omr\xc3\xa5det mellom Missouri-elven og Minnesotas vestgrense utenfor det organiserte omr\xc3\xa5det. Da Yankton-traktaten ble undertegnet samme \xc3\xa5r, ble mye av det som hadde v\xc3\xa6rt Sioux-omr\xc3\xa5det overf\xc3\xb8rt det den amierkanske regjeringen, og tidligere settlere dannet en uoffisiell provisorisk myndighet og arbeidet uten hell for at dette skulle bli et offisielt territorium tilh\xc3\xb8rende USA._NEWLINE_Tre \xc3\xa5r senere arbeidet den nyvalgte presidenten Abraham Lincolns inngiftede slektning J.B.S. Todd for at omr\xc3\xa5det skulle f\xc3\xa5 status som territorium og Kongressen vedtok da at opprettelsen av Dakota-territoriet. Det ble formalisert som territorium fra 2. mars 1861. Ved opprettelsen omfattet Dakota-territoriet det meste av dagens Montana og Wyoming, samt dagens Nord-Dakota og S\xc3\xb8r-Dakota, samt en liten del av dagens Nebraska, men i 1868 ble det redusert til dagens to Dakota-stater._NEWLINE_Administrasjonssenteret var opprinnelig i Yankton i dagens S\xc3\xb8r-Dakota, men ble i 1883 flyttet til Bismarck. Dakota-territoriet ble delt i de to statene Nord-Dakota og S\xc3\xb8r-Dakota 2. november 1889. Det var en rekke \xc3\xa5rsaker til delingen, blant annet var bosetningsm\xc3\xb8nstret delt i de nord\xc3\xb8stlige og s\xc3\xb8r\xc3\xb8stlige hj\xc3\xb8rnene av omr\xc3\xa5det med store avstander mellom disse. I tillegg l\xc3\xa5 det ogs\xc3\xa5 politiske vurderinger bak, da to stater fra dette dengang republikanske omr\xc3\xa5det medf\xc3\xb8rte flere representanter fra dette partiet i de f\xc3\xb8derale organene i Washington D.C., s\xc3\xa6rlig med to ekstra representanter i senatet."